钦定古今图书集成/理学汇编/经籍典/第196卷 > 日知录二 > 赵盾弑其君
## 钦定古今图书集成/理学汇编/经籍典/第196卷 > 日知录二 > 赵盾弑其君

《太史书》曰：“赵盾弑其君。”此董狐之直笔也。子为正卿，
亡不越境，反不讨贼，此董狐之巽辞也。传者不察其
指，而妄述孔子之言，以为越境乃免，谬矣！穿之弑，盾
主之也，讨穿犹不得免也。君臣之义，无逃于天地之
间，而可逃之境外乎？

===临于周庙===《襄公十二年》，“吴子寿梦卒，临于周庙。”杜氏以为文王
庙也。《昭公十八年》，“郑子产使祝史徙主祏于周庙。”杜
氏以为厉王庙也。《传》曰：“郑祖厉王。”

宣公十二年，郑伯逆楚子之辞曰：“徼福于厉宣桓武。”

而哀公二年蒯聩之祷，亦云：“敢昭告于皇祖文王。”夫
诸侯不得祖天子而有庙焉何？曰：此庙也，非祖也。始
封之君谓之祖。虽然，伯禽为文王之孙，郑桓为厉王
之子，其就封而之国也，将何祭哉？天下有无祖考之
人乎？而况于有土者乎？意者特立一庙以祀文王、厉
王，而谓之周庙欤？汉时有郡国庙，其亦仿古而为之
欤。

汉高帝令诸侯王都皆立太上皇庙，盖亦以天下不可有无庙之诸侯王也。薄昭《与淮南厉王书》曰“臣之所见高皇帝之神，必不庙食于大王之手。” 明白。

《竹书纪年》：“成王十三年夏六月，鲁大禘于周公庙。”按
二十一年周文公薨于丰，周公未薨，何以有庙？盖周
庙也。〈公字衍〉是则始封之君有庙，亦可因此而知《禘》之
说。